VSC Sklep EPVDp 62/2023
Sodna praksa višjih sodišč, 2023-10-24

dr. Saša Kmet (preds.), Branko Aubreht (poroč.), Barbara Žumer Kunc

odložitev izvršitve prenehanja veljavnosti vozniškega dovoljenja - voznik začetnik

Ker je storilec, ki je dne 9. 3. 2023 postal star voznik, do prejema obvestila Ministrstva za pravosodje z dne 17. 4. 2023 dosegel le 9 KT, pritožba utemeljeno zatrjuje, da storilec v relevantnem obdobju petega odstavka 202.e člena ZP-1 ni dosegel števila kazenskih točk, zaradi katerega se mu lahko skladno s členom 22 ZP-1 izreče prenehanje veljavnosti vozniškega dovoljenja.

Pritožbi se ugodi in se izpodbijani sklep razveljavi.

1. Sodišče prve stopnje je z uvodoma navedenim sklepom storilcu preklicalo odložitev izvršitve prenehanja veljavnosti vozniškega dovoljenja ter mu naložilo plačilo sodne takse v znesku 30,00 EUR.

2. Zoper sklep se pritožuje storilec brez izrecne navedbe pritožbenih razlogov po členu 154 Zakona o prekrških (ZP-1). Predlaga ugoditev pritožbi ter razveljavitev izpodbijanega sklepa. Priglaša pritožbene stroške. V pravočasni dopolnitvi pritožbe zagovornik storilca poudarja, da je bil storilec voznik začetnik le do dne 8. 3. 2023 ter da po poteku preizkusne dobe vsled temu ni dosegel števila KT, zaradi katerega bi se mu lahko izreklo prenehanje veljavnosti vozniškega dovoljenja.

4. Ob tem, ko iz podatkov spisa ne izhaja, da bi sodišče prve stopnje odločilo o storilčevem predlogu za vrnitev v prejšnje stanje (sodišče prve stopnje je s sklepom z dne 14. 9. 2023 zgolj razveljavilo klavzulo pravnomočnosti sklepa z dne 8. 5. 2023), pritožbeno sodišče v zvezi s pravočasnostjo vložene pritožbe in njenih dopolnitev pojasnjuje, da jih šteje za pravočasne. Iz listin v spisu namreč izhaja, da je imel storilec v času vročanje sklepa z dne 8. 5. 2023 zagovornika A. A., sklep z dne 8. 5. 2023 je bil dne 15. 5. 2023 vročen zgolj storilcu, zagovorniku storilca (odvetniku B. B.) pa šele dne 19. 9. 2023. Pritožbeni rok, ki skladno s petim odstavkom 150. člena ZP-1 v zvezi s 168. členom ZP-1 prične teči z vročitvijo izpodbijanega sklepa storilcu oziroma zagovorniku, se je tako iztekel dne 27. 9. 2023 (petek). Vsled navedenemu je pritožbeno sodišče dne 13. 6. 2023 vložen storilčev predlog za vrnitev v prejšnje stanje zaradi zamude roka za vložitev pritožbe zoper sklep z dne 8. 5. 2023 štelo za brezpredmeten.

5. Izpodbijana odločitev prvostopenjskega sodišča temelji na ugotovitvah, da je sodišče s sklepom z dne 1. 10. 2021 ugodilo storilčevemu predlogu za odlog izvršitve prenehanja veljavnosti vozniškega dovoljenja, da je preizkusna doba po tem sklepu iztekla 19. 6. 2022 in da je storilec v manj kot letu dni po preteku preizkusne dobe do pravnomočnosti dokončne odločitve sodišča o prenehanju veljavnosti vozniškega dovoljenja, ki ga sodišče izda v 15 dneh od poteka enega leta od poteka preizkusne dobe (prvi odstavek 202.e člena ZP-1), dosegel število kazenskih točk (KT), zaradi katerih se izreče prenehanje veljavnosti vozniškega dovoljenja, saj mu je s (-) plačilnim nalogom (PN) PPP Celje z dne 27. 11. 2022, ki je postal pravnomočen dne 6. 12. 2022 izrečena sankcija 3 KT, (-) s PN PP Celje z dne 21. 3. 2023, ki je postal pravnomočen dne 31. 3. 2023 izrečena sankcija 3 KT in (-) s PN PP Celje z dne 1. 4. 2023, ki je postal pravnomočen dne 12. 4. 2023, izrečena sankcija 3 KT.

Ob ugotovitvi, da gre za voznika začetnika, je sodišče prve stopnje zaključilo, da je storilec v tem času dosegel število KT, zaradi katerega se izreče prenehanje veljavnosti vozniškega dovoljenja, saj je dosegel 9 KT

6. Po določbi petega odstavka 202.e člena ZP-1 se po pravnomočnosti dokončne odločitve v skladu s četrtim odstavkom 207. člena tega zakona iz skupne evidence kazenskih točk izbrišejo vse vpisane kazenske točke, razen kazenskih točk, ki so storilcu, kateremu se prenehanje veljavnosti vozniškega dovoljenja ne izvrši, izrečene za prekrške, storjene v preizkusni dobi in po preteku preizkusne dobe. Če storilec s temi kazenskimi točkami v času do pravnomočnosti dokončne odločitve sodišča o prenehanju veljavnosti vozniškega dovoljenja doseže število kazenskih točk, zaradi katerega se izreče prenehanje veljavnosti vozniškega dovoljenja, mu pristojno sodišče na tej podlagi prekliče odložitev izvršitve prenehanja veljavnosti vozniškega dovoljenja.

7. Pritožba utemeljeno nasprotuje zaključku sodišča prve stopnje o obstoju pogojev za preklic odložitve izvršitve prenehanja veljavnosti vozniškega dovoljenja po petem odstavku 202.e člena ZP-1.

Skladno z določbo 13. točke prvega odstavka 2. člena Zakona o voznikih (ZVoz-1) je voznik začetnik voznik motornega vozila do dopolnjenega 21. leta starosti in voznik motornega vozila dve leti od prve pridobitve vozniškega dovoljenja ne glede na to, ali je bilo pridobljeno v Republiki Sloveniji ali tujini. Voznik začetnik je tudi voznik motornega vozila dve leti od prve pridobitve vozniškega dovoljenja za vožnjo motornih vozil katere od kategorij A2, A ali B, čeprav že ima vozniško dovoljenje za vožnjo motornih vozil kategorij AM, A1, B1, F ali G.

Iz listin v spisu izhaja, da je storilec rojen dne 8. 3. 2002 ter da je vozniško dovoljenje pridobil dne 25. 5. 2020. Pritožba glede na navedeno pravilno zatrjuje, da je bil storilec voznik začetnik (le) do dne 8. 3. 2023 ter da je od preizkusne dobe do dne 8. 3. 2023 kot voznik začetnik dosegel le 3 KT.

Ker je storilec, ki je dne 9. 3. 2023 postal star voznik, do prejema obvestila Ministrstva za pravosodje z dne 17. 4. 2023 dosegel le 9 KT, pritožba utemeljeno zatrjuje, da storilec v relevantnem obdobju petega odstavka 202.e člena ZP-1 ni dosegel števila kazenskih točk, zaradi katerega se mu lahko skladno s členom 22 ZP-1 izreče prenehanje veljavnosti vozniškega dovoljenja

8. Pritožbeno sodišče je zato utemeljeni pritožbi ugodilo in izpodbijano odločitev prvostopenjskega sodišča razveljavilo (peti odstavek 163. člena ZP-1).

Po določbi 26. člena Zakona o pravilih cestnega prometa se imetniku vozniškega dovoljenja, ki je voznik začetnik, izreče prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel ali presegel sedem kazenskih točk v cestnem prometu.

Če voznik v času dveh let doseže ali preseže 18 kazenskih točk v cestnem prometu, mu sodišče skladno s tretjim odstavkom 22. člena ZP-1 izreče prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk.

Zakon o prekrških (2003) - ZP-1  - člen 202e, 202e/5

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sodba IV Ips 18/2009, enako tudi IV Ips 34/2009, IV Ips 45/2009